Μπισκότα κρακελέ (βίντεο)
Αυτά τα σοκολατένια μπισκότα είναι τραγανά απ’ έξω και μαλακά σαν μπράουνι μέσα. Στο ψήσιμο «κρακελάρουν», δηλαδή ραγίζουν. Είναι πανεύκολα και λιώνουν στο στόμα!
230 γρ. κουβερτούρα με 50-55% κακάο , 180 γρ. αλεύρι για όλες τις χρήσεις, 50 γρ. κακάο , 1 κουτ. γλυκού μπέικιν πάουντερ, 1 πρέζα αλάτι, 120 γρ. βούτυρο αγελάδας, κομμένο σε κυβάκια, 300 γρ. καστανή ζάχαρη, κρυσταλλική, 2 αυγά, 80 γρ. φρέσκο γάλα, πλήρες, 200 γρ. άχνη ζάχαρη , 50 γρ. κορν φλάουρ, λίγο ελαιόλαδο για να λαδώσουμε τα χέρια μας
Για τα μπισκότα κρακελέ, τεμαχίζουμε την κουβερτούρα σε μικρά κομμάτια και τη βάζουμε σε ένα μεταλλικό μπολ. Στερεώνουμε το μπολ σε μπεν μαρί και αφήνουμε τη σοκολάτα να λιώσει ανακατεύοντας. Αποσύρουμε και αφήνουμε κατά μέρος.Σε ένα μεγάλο μπολ βάζουμε το βούτυρο. Προσθέτουμε την καστανή ζάχαρη και τρίβουμε τα υλικά με τα χέρια μας μέχρι να ενωθουν καλά.Προσθέτουμε ένα-ένα τα αυγά ανακατεύοντας παράλληλα με ένα σύρμα.Ρίχνουμε και το γάλα και ανακατεύουμε. Κοσκινίζουμε μέσα στο μείγμα το αλεύρι, το κακάο, το μπέικιν και το αλάτι. Ανακατεύουμε μέχρι να ομογενοποιηθεί το μείγμα.Προσθέτουμε τη λιωμένη σοκολάτα. Ανακατεύουμε μέχρι όλο το μείγμα να γίνει σοκολατένιο.Αδειάζουμε τη ζύμη πάνω σε ένα μεγάλο κομμάτι διάφανη μεμβράνη, την τυλίγουμε και την αφήνουμε για 1 ώρα στο ψυγείο, να κρυώσει και να σφίξει, γιατί σε αυτή τη φάση θα είναι πολύ μαλακή.Σε ένα ταψάκι ή μπολ βάζουμε τα υλικά της επικάλυψης δηλαδή την άχνη και το κορν φλάουρ και τα ανακατεύουμε καλά.Βγάζουμε τη ζύμη από το ψυγείο και αφαιρούμε τη μεμβράνη. Λαδώνουμε ελαφρώς τα χέρια μας για να μην κολλάει η ζύμη. Παίρνουμε λίγη λίγη ζύμη και πλάθουμε μπαλάκια σε μέγεθος καρυδιού ή λίγο μικρότερα.Τα ρίχνουμε λίγα λίγα στο μείγμα άχνης-κορν φλάουρ και τα κυλάμε ώστε να καλυφθούν καλά (ή απλώς κουνάμε το σκεύος πέρα δώθε).Τα μεταφέρουμε πάνω σε ταψί στρωμένο με λαδόκολλα ή επιφάνεια σιλικόνης, αφήνοντας απόσταση ανάμεσά τους γιατί στο ψήσιμο θα απλώσουν αρκετά.Ψήνουμε σε προθερμασμένο φούρνο με αέρα στους 180°C για 9-10 λεπτά.Βγάζουμε το ταψί από το φούρνο και το ακουμπάμε πάνω σε σχάρα μέχρι να κρυώσουν τα μπισκότα.
Αλεύρι (ζύμες),Γάλα,Σοκολάτα